บาทแข็ง! เปิดตลาด 33.07 บาทต่อดอลลาร์
เงินบาทเปิดตลาด 33.07 บาทต่อดอลลาร์ แข็งค่า ให้กรอบ 33.00-33.15บาทต่อดอลลาร์ จับตาตัวเลขจ้างงานสหรัฐ
4 ก.พ. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 33.07 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 33.15 บาท/ดอลลาร์เงินบาทเช้านี้แข็งค่าจากเมื่อเย็นวาน จากทิศทางของ flow หลังจากที่ประชุมธนาคารกลางยุโรป (ECB) วานนี้ มีมติคงอัตราดอกเบี้ยนโยบาย แต่ออกมาส่งสัญญาณด้วยความกังวลต่อเงินเฟ้อที่ปรับสูงขึ้น จึงทำให้ตลาดมองว่ามีโอกาสที่ ECB จะปรับขึ้นดอกเบี้ยเร็วขึ้น"เดิมตลาดมองว่า ECB ไม่น่าจะขึ้นดอกเบี้ยเลยในปีนี้ แต่พอ ECB ออกมาบอกแบบนี้ ตลาดก็มองว่าการปรับขึ้นดอกเบี้ยคงไม่ใช่มีแค่เฟดเท่านั้น ซึ่งส่งผลให้กดดันค่าเงินดอลลาร์ด้วย มองว่าระหว่างวัน เงินบาทคงแกว่งออกข้าง รอดูข้อมูล non farm payroll คืนนี้" นักบริหารเงินระบุส่วนอัตราเงินเฟ้อของไทยในปัจจุบัน ถือว่ายังไม่อยู่ในระดับที่สูงมากจนมีผลต่อการทำนโยบายการเงินของคณะกรรมการนโยบายการเงิน (กนง.)นักบริหารเงิน คาดว่า วันนี้เงินบาทจะเคลื่อนไหวในกรอบ 33.00 - 33.15 บาท/ดอลลาร์